གོ་ཐོས་ལ།དུང་དཀར་རིན་པོ་ཆེས་བོད་ཀྱི་དཔེ་ཆའི་གསུམ་ཆའི་གཅིག་བཀླགས་ཟིན་སྐད།དེ་ནི་ཡིན་དང་ཡིན།སྐྱེ་བོ་ཕལ་དང་ཕལ་གྱི་བློ་ཡུལ་ལའང་ཤར་དཀའ་བའི་ཐོས་བསམ་གྱི་ནང་རྫོང་མཐུག་པོ་མེད་ན་བསྐལ་བའི་བར་དུ་རང་ཉམས་མི་ཤོར་བའི་བརྩམས་ཆོས་ཅི་ལ་རྩོམ་ཐུབ་ཨང་།རྣམ་དཔྱོད་ཀྱི་རྩལ་དང་ཤེས་རབ་ཀྱི་མཐུ་ཆེན་པོ་ལ་བརྟེན་པ་མ་ཡིན་ན།དགེ་ཆོས་ཞེས་འཛམ་གླིང་ན་གྲགས་པ་འབར་ཞིང་རང་གིས་རང་ལ་བེེཌྰུརྱའི་བུམ་པར་འབོད་པའི་སྙིང་སྟོབས་དང་གདེང་ཚོད་གང་ནས་སྐྱེ་འོང་ཨང་།རྒྱལ་སྲིད་ལ་ཞབས་ཞུ་བྱེད་པའི་བློ་གྲོས་སྣ་འཛོམས་པོ་དང་ཅི་བྱས་ཕུ་ཐག་རིང་བའི་མཛད་པ་མི་ལོ་མང་པོར་བསྐྱངས་པ་མིན་ན་མགར་དམ་པ་ཞེས་བོད་མི་དམངས་ཀྱིས་མི་ལོ་སྟོང་གི་རྗེས་ནས་ད་དུང་མི་བརྗེད་དགོས་དོན་ཅི་ལ་ཡོད།གཙང་སྨྱོན་གྱི་རིགས་པའི་ཀློང་བརྡོལ་ཏེ་ཚིག་རྩལ་གྱི་མཐུ་ལ་བརྟེན་པ་མིན་ན་མི་ལ་བཞེངས་ཐབས་མེད།མི་ལའི་བདེ་སྡུག་རོ་སྙོམས་ཀྱི་སྙིང་སྟོབས་ནི་གཙང་སྨྱོན་གྱི་སྨྱུག་རྩེ་ནས་ལྷུག་པོར་ཐོན་ཏེ་རི་ཁ་བ་ཅན་མ་ཟད་ཀྱི་འགྲོ་བ་སྤྱིའི་སྤྱི་དཔལ་དུ་ཤར་བ་རེད།དེ་ལྟར་ན་མི་ལ་ནི་གཙང་སྨྱོན་གྱི་ལག་མཐིལ་ནས་ཡར་ལངས་པའི་ནང་པའི་དཔའ་བོ་ཆེན་པོ་ཡིན་ཞེས་བརྗོད་ཀྱང་སྐྱོན་མེད་པ་རེད།རྒྱ་གར་བའི་མིག་འབྲས་སུ་བསྔགས་པའི་ཇོ་བོ་རྗེ་བོད་དུ་མ་བྱོན་ན།ཁོང་ནི་རྒྱ་གར་ལུང་པའི་ལོ་རྒྱུས་ཀྱི་ཀློང་དུ་འཐིམས་པའི་མཚན་བྱང་མང་པོའི་ཁྲོད་ཀྱི་གཅིག་ཡིན་པ་ལས་མཛད་འཕྲིན་དེ་འདྲ་རྒྱས་ཁག་པོ་རེད།ལྷ་བླ་མའི་ཐུགས་སྟོབས་དང་ལོ་ཙྰ་བའི་སྙིང་རུས།སློབ་བུའི་ཐབས་མཁས་པའི་བསམ་བཀོད་ནི་ཇོ་བོ་རྗེའི་འཕྲིན་ལས་དར་བའི་མཐུན་རྐྱེན་ཡིན།དེས་ན་ཇོ་བོ་རྗེ་ནི་དམ་པ་གཙུག་ཏུ་བཀུར་བའི་མི་བུ་མང་པོའི་ཁྱོན་ཡངས་པའི་བློ་ཁོག་ལས་འཁྲུངས་པ་ཡིན་པས།ཇོ་བོ་བོད་ལ་དྲིན་ཆེ་ལ་བོད་ནི་ཇོ་བོ་ལ་དྲིན་ཆེ།དེ་ལྟར།དམ་པ་དམ་པ་ཟེར་བའང་མི་མང་པོའི་རམ་འདེགས་འོག་ནས་ཡར་བགྲེང་པ་ཆོས་ཉིད་དང་ལོ་རྒྱུས་ཀྱིས་བདེན་དཔང་བྱས་ཟིན།